钦定古今图书集成/明伦汇编/官常典/第581卷 > 李中
## 钦定古今图书集成/明伦汇编/官常典/第581卷 > 李中

按《明外史》本传：“中字子庸，吉水人。正德九年进士。杨
一清为吏部，数召中应言官试，不赴。及授工部主事，
武宗自称大庆法王，建寺西华门内，用番僧住持，廷
臣莫敢言。中拜官三月，即抗疏曰：‘曩逆瑾窃权，势焰
薰灼。陛下既悟，诛之无赦’。圣武可谓卓绝矣。今大权
未收，储位未建，义子未革，纪纲日弛，风俗日坏，小人
日进，君子日退，士气日靡，言路日闭，名器日轻，贿赂
日行，礼乐日废，刑罚日滥，民财日殚，军政日弊。瑾既
诛矣，而善治一无可举者，何由陛下惑异端故也。夫
禁掖严邃，岂异教所得杂居？今乃于西华门内豹房
地建《护国佛寺》，延止番僧，日与聚处。异言日沃，忠言
日远。用舍颠倒，举错乖方。政务废弛，职此之故。伏望
陛下翻然悔悟，毁佛寺，出番僧，妙选儒臣，朝夕劝讲，
揽大权以绝天下之奸，建储位以立天下之本，革义
子以正天下之名，则所谓振纪纲，励风俗，进君子，退
小人，诸事可次第举矣。”帝怒，罪将不测，以大臣救得
免。逾日，中旨谪广东通衢驿丞。王守仁抚赣州，檄中
参其军事，预平宸濠。世宗践阼，复故官，未任，擢广东
佥事。再迁广西提学副使。以身为教，择诸生高等聚
《五经》书院，五日一登堂讲难。三迁广东右布政使。忤
总督及巡按御史，坐以不称职当罢，举朝皆哗。霍韬
署吏部事，称中素廉节，有才望，当留。会政府有不悦
者，降四川右参政。十八年擢右佥都御史，巡抚山东。
岁歉，令民捕蝗者倍予谷，蝗绝而饥者济。擒剧盗关
继光。邻境攘其功，中不与辩。进副都御史，总督南京
粮储。御史金灿按四川时，尝荐中。中不谢，灿憾之。至
是摭他事诬劾。方议调用而中卒。光宗时，追谥“庄介。”
中守官廉，自广西归，欲饭客，贷米。邻家米至，又乏薪，
将以浴器爨，会日已暮，竟不及饭而别。少闻道于同
里杨珠，既而扩充之，沉潜邃密，学者称“谷平先生。”门
人罗洪先、王龟年、周子恭皆能传其学。中族人楷又
传洪先之学。